PMIndiaData/PMIndiaSum huggingface dataset:
तंबाखू उत्पादनांचा अवैध व्यापार रोखण्यासाठी तंबाखू नियंत्रणावरील डब्ल्यूएचओ फ्रेमवर्क कन्व्हेन्शन अंतर्गत प्रोटोकॉल अधिस्वीकृत करायला  मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखालील केंद्रीय मंत्रिमंडळाने तंबाखूच्या उत्पादनांमधील अवैध व्यापार रोखण्यासाठी जागतिक आरोग्य संघटनेच्या (डब्ल्युएचओ) फ्रेमवर्क कन्व्हेन्शन अंतर्गत तंबाखू नियंत्रणावरील प्रोटोकॉलला अधिस्वीकृत करायला मान्यता दिली आहे. हे जागतिक आरोग्य संघटनेच्या फ्रेमवर्क कन्व्हेन्शन ऑन टोबॅको कंट्रोल (डब्ल्यूएचओ एफसीटीसी) च्या 15 व्या कलमाखाली धूम्रपान आणि खाणे किंवा धूर रहित तंबाखू (एसएलटी) स्वरूपात लागू राहील. भारत WHO FCTC चा सदस्य आहे. विवरण या प्रोटोकॉलमध्ये सदस्य देशांसाठी पालन करायच्या अटींचा समावेश आहे. पुरवठा साखळी नियंत्रण उपाययोजनांचा यात समावेश असून तंबाखू उत्पादनाचे लायसेन्सिंग, तंबाखू उत्पादनांच्या उत्पादनासाठी यंत्रणा, उत्पादन, ट्रॅकिंग आणि ट्रेसिंग यंत्रणेद्वारे ठेवलेली योग्य ती काळजी, नोंद ठेवणे, सुरक्षा; आणि ई-कॉमर्समध्ये सहभागी असलेल्या, मुक्त व्यापार क्षेत्रात उत्पादन आणि आयात शुल्क मुक्त विक्रीत सहभागी असलेल्यांनी करायच्या उपाययोजनांचा यात समावेश आहे. प्रोटोकॉलमध्ये गुन्हे, सक्तवसुली उपाययोजना यांचा समावेश असून माहितीचे आदान प्रदान, गोपनीयतेची देखरेख, प्रशिक्षण, तांत्रिक सहाय्य आणि वैज्ञानिक आणि तांत्रिक व तांत्रिक बाबींमध्ये सहकार्य यासाठी आंतरराष्ट्रीय सहकार्याची आवश्यकता आहे. परिणाम – सशक्त विनियमनच्या माध्यमातून तंबाखू उत्पादनांचा अवैध व्यापार नष्ट करून व्यापक तंबाखू नियंत्रण अधिक बळकट करण्यात मदत मिळेल आणि यामुळे तंबाखू सेवन कमी होईल ज्यामुळे तंबाखूच्या वापराशी निगडित रोग आणि मृत्युदर कमी होईल अशा कराराला मान्यता देऊन अशा प्रचलित प्रथा विरोधात कारवाई करण्यायोग्य पर्याय उपलब्ध होतील . तंबाखू नियंत्रणाचे अग्रस्थानी असलेले भारत अशा अनैतिक व्यापारावर नियंत्रण ठेवण्यासाठी आंतरराष्ट्रीय संस्थांना प्रभावित करू शकेल. तंबाखूच्या उत्पादनांमधील अवैध व्यापार रोखण्यासाठी प्रोटोकॉल हा तंबाखूच्या विरोधात जागतिक कृती बळकट करण्यासाठी आणि सार्वजनिक आरोग्यात एक नवीन कायदेशीर साधन आहे. तो तंबाखूच्या उत्पादनांमधील बेकायदेशीर व्यापारांचा प्रतिकार करण्यासाठी आणि आंतरराष्ट्रीय आरोग्य सहकार्यासाठी कायदेशीर परिमाणांना समर्थ बनवण्यासाठी एक व्यापक साधन आहे.
उत्तराखंडमध्ये ढगफुटीमुळे झालेल्या मनुष्यहानीबद्दल पंतप्रधानांनी शोक व्यक्त केला

उत्तराखंड मध्ये ढगफुटीमुळे आणि अतिवृष्टीमुळे झालेल्या मनुष्यहानीबद्दल पंतप्रधान नरेंद्र मोदी यांनी तीव्र दुःख व्यक्त केले आहे. पंतप्रधान म्हणाले, ‘उत्तराखंड मध्ये विविध ठिकाणी ढगफुटी आणि अतिवृष्टी यामुळे जी मनुष्यहानी झाली त्याबद्दल मला खूप दुःख होत आहे. मी मृतांच्या कुटुंबियांच्या दुःखात सहभागी आहे. यामध्ये जखमी झालेल्यांसाठी मी प्रार्थना करतो. अतिवृष्टीचा तडाखा बसलेल्या भागांमध्ये जनजीवन लवकर पूर्वपदावर येईल अशी मी आशा व्यक्त करतो.’
लाल बहादूर शास्त्री आणि महात्मा गांधीं  यांच्या  जयंती निमित्त पंतप्रधानांनी वाहिली श्रद्धांजली

पंतप्रधान नरेंद्र मोदी यांनी आज महात्मा गांधी आणि लाल बहादूर शास्त्री यांच्या जयंती निमित्त त्यांना श्रद्धांजली वाहिली. “गांधी जयंती पर बापू को शत्-शत् नमन” ! “त्यांच्या जयंती निमित्त आदरणीय बापुंना शतशः नमन. जागतिक पातळीवर त्यांच्या विचारांमुळे लाखो लोकांना अभिप्रेरण मिळाले”. “जवानों एवं किसानों के प्रणेता एवं देश को कुशल नेतृत्व प्रदान करने वाले शास्त्री जी को नमन”! “लाल बहादूर शास्त्री यांच्या जयंती निमित्ताने त्यांच्या स्मृतींना उजाळा मिळाला”. बी. गोखले
पंतप्रधानांकडून राष्ट्राला नववर्षाच्या शुभेच्छा

पंतप्रधान नरेंद्र मोदी यांनी देशाला नूतन वर्षानिमित्त शुभेच्छा दिल्या आहेत. ‘2017 चा प्रारंभ झाला आहे. त्याबद्दल शुभेच्छा. हे वर्ष प्रत्येकाच्या आयुष्यात चांगले आरोग्य, आनंद आणि वैभव देणारे ठरावे’ असे पंतप्रधानांनी आपल्या शुभेच्छा संदेशात म्हटले आहे.
बिहारमध्ये सीआरपीएफच्या कर्मचाऱ्यांच्या मृत्यूबद्दल पंतप्रधानांनी दु:ख व्यक्त केले

बिहारमध्ये सीआरपीएफ अर्थात केंद्रीय राखीव पोलिस दलाचे कर्मचारी मारले गेल्याबद्दल पंतप्रधान नरेंद्र मोदी यांनी दु:ख व्यक्त केले आहे. जखमी कर्मचाऱ्यांची प्रकृती लवकर सुधारो अशी प्रार्थना पंतप्रधानांनी केली आणि शहीद सीआरपीएफ कर्मचाऱ्यांच्या कुटुंबियांचे या दु:खद समयी सांत्वन केले.
बॅडमिंटनपटू पी. व्ही. सिंधूचे पहिल्या सुपर सिरीजचे अजिंक्यपद पटकावल्याबद्दल पंतप्रधानांकडून अभिनंदन

चीन खुल्या सुपर सिरीज प्रीमियर बॅडमिंटन स्पर्धेत बॅडमिंटनपटू पी. व्ही. सिंधू हिने जिंकलेल्या तिच्या पहिल्या सुपर सिरीज अजिंक्यपद पटकावल्याबद्दल पंतप्रधान नरेंद्र मोदी यांनी तिचे अभिनंदन केले आहे. “पहिल्या सुपर सिरीज अजिंक्यपद पटकावल्याबद्दल पी. व्ही. सिंधूचे अभिनंदन. चीन खुल्या सुपर सिरीज प्रीमियर बॅडमिंटन स्पर्धेत तिने उत्तम खेळाचे प्रदर्शन केले”, असे पंतप्रधानांनी आपल्या शुभेच्छा संदेशात म्हटले आहे.
भारत – इटली तंत्रज्ञान परिषदेला पंतप्रधानांचे संबोधन

पंतप्रधान नरेंद्र मोदी यांनी आज नवी दिल्ली येथे भारत – इटली तंत्रज्ञान परिषदेला संबोधित केले. यावेळी इटलीचे पंतप्रधान ज्युसेपे कॉन्टे हे देखील या कार्यक्रमाला उपस्थित होते. यावेळी बोलतांना पंतप्रधानांनी भारत-इटली औद्योगिक संशोधन आणि विकास महामंडळ कार्यक्रमाच्या दुसऱ्या टप्प्याची घोषणा केली. ते पुढे म्हणाले की, या कार्यक्रमामुळे आपल्या उद्योग आणि संशोधन संस्थांना त्यांची नवीन उत्पादने विकसित करण्यास वाव मिळेल. तंत्रज्ञानाचे महत्व विशद करतांना पंतप्रधान म्हणाले की,भारताने सामाजिक न्याय, सशक्तीकरण, समावेश आणि पारदर्शकता यासाठी तंत्रज्ञानाला एक माध्यम बनविले असून ,सेवांच्या शेवटच्या मालाचे वितरण प्रभावी करण्यासाठी सरकार या तंत्रज्ञानाचा वापर करीत आहे असे पंतप्रधान म्हणाले. पंतप्रधानांनी सांगितले की सरकार नागरिकांच्या शास्त्रीय प्रवृत्तीना प्रोत्साहन देतांना तांत्रिक प्रवृतींना पाठिंबा देत आहे आणि त्यांच्या विकासावर जोर देत आहे. या संदर्भात, श्री मोदी यांनी अटल इनोव्हेशन मिशन, उमंग ऍप आणि देशभरात पसरलेल्या तीन लाख कॉमन सर्व्हिस सेंटर्स विषयी सांगितले. ते म्हणाले की, या तंत्रज्ञानात्मक उपायांमुळे विविध सुविधा नागरिकांच्या दाराशी पोहचण्यास मदत झाली आहे. भारताच्या अंतराळ कार्यक्रमाविषयी बोलताना पंतप्रधान म्हणाले की , हे नवीनतम आणि दर्जात्मकता याचे एक उत्कृष्ट उदाहरण आहे. त्यांनी पुढे सांगितले की, इटलीसह अन्य देशांना अंतराळ उपग्रह पाठविण्यास भारत सक्षम झाला असून, यामुळे कमी किमतीच्या नवीनतम उपायांची निर्मिती भारत करू शकेल. लाइफ स्टाईल अॅक्सेसरीज डिझाइन (एलएडी) क्षेत्रात भारत आणि इटली यांच्यातील वाढीव सहकार्याबद्दल पंतप्रधानांनी समाधान व्यक्त केले. चामडे, दळणवळण आणि ऑटोमोबाईल डिझाइन (टीएडी) साठी विशेष लक्ष देण्यात येईल, असेही त्यांनी सांगितले.
‘तंत्रज्ञानाने सामर्थ्यशाली भारताची 8 वर्षे’ याचा तपशील पंतप्रधानांनी केला सामायिक

पंतप्रधान नरेंद्र मोदी यांनी, गेल्या 8 वर्षांत तंत्रज्ञानाचा वापर आणि नवोन्मेषाने अर्थव्यवस्थेच्या प्रत्येक क्षेत्रामध्ये कसे चांगले बदल घडवून आणले आहेत यासंदर्भातील उपक्रम सामायिक केले आहेत. पंतप्रधानांनी narendramodi.in या त्यांच्या संकेतस्थळावरून लेख आणि माय जीओव्हीची एक ट्विट शृंखला सामायिक केली आहे. पंतप्रधानांनी ट्विट केले: “तंत्रज्ञान म्हणजे अधिक पारदर्शकता. तंत्रज्ञान म्हणजे वाढलेली ‘जीवनमान सुलभता ’. गेल्या 8 वर्षात तंत्रज्ञानात झालेली लक्षणीय प्रगती तुम्हाला आनंदित करेल. #8YearsOfTechPoweredIndia” “प्रशासनासाठी आणि गरिबांची सेवा करण्यासाठी तंत्रज्ञान आणि नवकल्पनांचा वापर करण्यात भारत अग्रेसर आहे.गेल्या 8 वर्षात आम्ही अर्थव्यवस्थेच्या प्रत्येक क्षेत्रात चांगल्या प्रकारे परिवर्तन केले आहे. येथे काही प्रमुख सुधारणा आणि उपक्रमांबद्दल वाचा.#8YearsOfTechPoweredIndia”
पंतप्रधानांनी ‘मन की बात’साठी कल्पना आणि सूचना केल्या आमंत्रित

पंतप्रधान नरेंद्र मोदी यांनी 25 सप्टेंबर 2022 रोजी सकाळी 11 वाजता प्रसारित होणाऱ्या 'मन की बात'च्या आगामी भागासाठी कल्पना आणि सूचना देण्यासाठी लोकांना आमंत्रित केले आहे. MyGov, नमो ॲपद्वारे कल्पना आणि सूचना नोंदवल्या जाऊ शकतात किंवा आपल्या सूचना रेकॉर्ड करण्यासाठी 1800-11-7800 या दूरध्वनी क्रमांकावर संपर्क साधता येईल. याशिवाय तुम्ही 1922 या क्रमांकावर मिस्ड कॉल देऊन एसएमएसद्वारे प्राप्त लिंकचे अनुसरण करत थेट पंतप्रधानांना आपल्या सूचना पाठवू शकता. MyGov द्वारे दिलेले आमंत्रण शेअर करताना पंतप्रधानांनी ट्विट केले; "#MannKiBaat कार्यक्रम, भारतभरातून येणाऱ्या विविध सूचना आणि प्रेरणादायी सामूहिक प्रयत्नांनी समृद्ध झाला आहे. या कार्यक्रमाने आपल्या समाजात सकारात्मक बदल घडवून आणले आहेत. नेहमीप्रमाणेच, 25 तारखेला होणाऱ्या या महिन्याच्या भागासाठी मी तुमच्या सूचना प्राप्त करण्यास उत्सुक आहे." https://www.mygov.in/group-issue/inviting-ideas-mann-ki-baat-prime-minister-narendra-modi-25th-september-2022/?target=inapp&type=group_issue&nid=334031
कच्छ येथे आयोजित पोलिस महासंचालकांच्या परिषदेतील विविध सत्रांत पंतप्रधान सहभागी

पंतप्रधान नरेंद्र मोदी यांनी आज कच्छ येथे आयोजित पोलिस महासंचालकांच्या तीन दिवसीय परिषदेच्या दुसऱ्या दिवशी, संकल्पनांवर आधारित सत्रांना हजेरी लावली. आज पहाटे पंतप्रधान, इतर प्रतिनिधींसह योगासनांच्या सत्राला उपस्थित राहिले. व्हाइट रण येथील सुर्योदयाचाही त्यांनी आस्वाद घेतला. पोलिस यंत्रणेच्या विविध पैलुंवर विषयाधारित सादरीकरणे आणि त्यावरील विचारमंथनात पंतप्रधान सहभागी झाले. दहशतवाद, सायबर सुरक्षा, डिजिटल तंत्रज्ञान, स्त्रियांचे संरक्षण आणि आपत्ती व्यवस्थापनासह संरक्षणाशी संबंधित बाबींवर आधारित सत्रांमध्येही पंतप्रधानांनी सहभाग घेतला तसेच या विषयांवर आधारित सादरीकरणेही पाहिली. आज एकूण १३ तास चाललेल्या सत्रांमध्ये विविध सादरीकरणे, अल्प विराम तसेच भोजनादरम्यान परस्पर संपर्कासाठीचे कार्यक्रम निर्धारित करण्यात आले होते. गृहमंत्री राजनाथ सिंग, गृह राज्यमंत्री किरण रीजीजू आणि हरिभाई पार्थीभाई चौधरी सुध्दा या सत्रांना उपस्थित होते.
सुकमामधील हल्ल्यात वीरगती प्राप्त झालेल्या जवानांना पंतप्रधानांचा सलाम

छत्तीसगढमधल्या सुकमा येथे वीरगती प्राप्त झालेल्या केंद्रीय राखीव पोलीस दलाच्या शूर जवानांना पंतप्रधानांनी सलाम केला आहे. ‘छत्तीसगढमधल्या सुकमा इथल्या हल्ल्यात वीरगती प्राप्त झालेल्यांना केंद्रीय राखीव पोलीस दलातील जवानांना भारताचा सलाम. शूरवीर शहीदांचे कुटुंबीय आणि मित्र यांच्यासोबत माझ्या संवेदना आहेत. या दु:खाच्या क्षणी सर्व देश त्यांच्या खांद्याला खांदा लावून उभा आहे’ असे पंतप्रधानांनी म्हटले आहे.
मॉस्कोमधील राष्ट्रीय आपत्ती व्यवस्थापन केंद्राला पंतप्रधानांची भेट

पंतप्रधान नरेंद्र मोदी यांनी आज मास्कोमधल्या राष्ट्रीय आपत्ती व्यवस्थापन केंद्राला (एनसीएमसी) भेट दिली. या केंद्राची प्रत्यक्ष कार्यपध्दती आणि देखरेख कार्याचे अवलोकन पंतप्रधानांनी केले. विविध आपत्ती निवारण संस्थांमध्ये, या केंद्रामार्फत समन्वय कसा राखला जातो याविषयीची माहिती पंतप्रधानांना तपशीलवार देण्यात आली. अवकाश देखरेख 3-डी मॉडेलिंग क्षमतेबाबतही पंतप्रधानांना माहिती दिली गेली. रशिया आणि सीमेबाहेरील मानवी जीविताला आणि मालमत्तेला नैसर्गिक आपत्तींसह असलेल्या धोक्याच्या वेळी हे केंद्र कसे देखरेख ठेवते, तसेच केंद्राच्या सहकार्याचा जागतिक आवाका अधोरेखित करण्यात आले. आपत्ती रोखण्यासाठी तसेच त्यासंदर्भातल्या प्रतिसादासाठी केंद्रातर्फे राखण्यात येणाऱ्या समन्वय कार्यात पंतप्रधानांनी औत्सुक्य दर्शविले. या केंद्रातर्फे केले जाणारे कार्य म्हणजे मानवतेची मोलाची सेवा असल्याचे पंतप्रधान म्हणाले. राष्ट्रीय सुरक्षा सल्लागार अजित दोवल, परराष्ट्र सचिव एस. जयशंकर, संरक्षण सचिव जी. मोहन कुमार आणि पंतप्रधानांच्या शिष्टमंडळातले इतर वरिष्ठ सदस्य यावेळी उपस्थित होते. आणीबाणीच्या धोक्याबाबत जनतेला इशारा देण्यासाठी तसेच विविध एजन्सींमधल्या समन्वयासाठी एनसीएमसी बहुस्तरीय समन्वय केंद्र निर्माण करण्यात आले आहे. देखरेख ठेवणे, माहिती संकलन, विश्लेषण क्षमता या केंद्रात आहे. हे केंद्र दूरसंवेदकावर आधारित जागतिक दिशादर्शक उपग्रह प्रणाली आणि जागतिक देखरेख तंत्रज्ञानाचा वापर करते.
पंतप्रधान नरेंद्र मोदी 16 जून रोजी विवा टेकच्या पाचव्या वार्षिक कार्यक्रमात बीजभाषण करणार

नवी दिल्ली, 15 जून 2021 पंतप्रधान नरेंद्र मोदी 16 जून 2021 रोजी संध्याकाळी 4 वाजता विवा टेकच्या पाचव्या आवृत्तीत बीज भाषण करतील. विवा टेक 2021 येथे बीज भाषण करण्यासाठी पंतप्रधानांना मानद अतिथी म्हणून आमंत्रित केले गेले आहे. कार्यक्रमातील इतर प्रमुख वक्त्यांमध्ये फ्रान्सचे अध्यक्ष इमॅन्युएल मॅक्रॉन, स्पेनचे पंतप्रधान पेद्रो सान्चेझ आणि युरोपियन देशांचे मंत्री / खासदार यांचा समावेश आहे. अॅपलचे सीईओ टीम कूक,.फेसबुकचे अध्यक्ष आणि सीईओ मार्क झुकरबर्ग आणि मायक्रोसॉफ्टचे अध्यक्ष ब्रॅड स्मिथ आदींसह कॉर्पोरेट नेत्यांचा या कार्यक्रमात सहभाग असेल. विवा टेक हा युरोपमधील सर्वात मोठा डिजिटल आणि स्टार्टअप कार्यक्रमांपैकी एक आहे, जो 2016 पासून दरवर्षी पॅरिसमध्ये होतो. एक प्रसिद्ध फ्रेंच मीडिया समूह – प्रसिद्ध जाहिरात आणि विपणन समूह आणि लेस इकोस हा फ्रेंच माध्यम समूह संयुक्तपणे याचे आयोजन करतात. ते तंत्रज्ञान नवसंशोधन आणि स्टार्टअप परिसंस्थेतील हित धारकांना एकत्र आणतात आणि त्यात प्रदर्शन, पुरस्कार, पॅनेल चर्चा आणि स्टार्टअप स्पर्धा यांचा समावेश असतो. विवा टेकचा पाचवा वार्षिक कार्यक्रम 16-19 जून 2021 दरम्यान होणार आहे.
माजी पंतप्रधान श्रीमती इंदिरा गांधी यांना त्यांच्या पुण्यतिथीनिमित्त पंतप्रधानांनी वाहिली श्रद्धांजली

पंतप्रधान नरेंद्र मोदी यांनी माजी पंतप्रधान श्रीमती इंदिरा गांधी यांना त्यांच्या पुण्यतिथी निमित्त श्रद्धांजली वाहिली. देशाच्या माजी पंतप्रधान श्रीमती इंदिरा गांधी यांना त्यांच्या पुण्यतिथिनिमित्त विनम्र श्रद्धांजली.”, पंतप्रधान म्हणाले.
महाराणा प्रताप यांच्या जयंतीनिमित्त पंतप्रधानांची आदरांजली

पंतप्रधान नरेंद्र मोदी यांनी महाराणा प्रताप यांच्या जयंतीनिमित्त आदरांजली अर्पण केली आहे. भारत मातेचे थोर सुपुत्र महाराणा प्रताप यांच्या जयंतीनिमित्त कोटी कोटी नमन. देशप्रेम, स्वाभिमान आणि पराक्रमाची त्यांची गाथा देशवासियांसाठी सदैव प्रेरणा दायी राहील असे पंतप्रधानांनी म्हटले आहे.
नव्या भारताची व्यवस्था ऊर्जेसह निर्माण करा – पंतप्रधानांचे सनदी अधिकाऱ्यांना आवाहन

सनदी अधिकाऱ्यांनी बदलांचा स्वीकार न करण्याच्या मानसिकतेतून बाहेर पडत, प्रशासकीय व्यवस्था नव्या भारताच्या ऊर्जेसह निर्माण करावी, असे आवाहन पंतप्रधान नरेंद्र मोदी यांनी केले. नवी दिल्लीत आज सहाय्यक सचिवांच्या उद्‌घाटन सत्रात, 2015 च्या युवा सनदी अधिकाऱ्यांशी त्यांनी संवाद साधला. भारतानंतर स्वातंत्र्य मिळालेल्या आणि भारतापेक्षा कमी स्रोत उपलब्ध असलेल्या देशांनी विकासाची नवी उंची गाठली आहे, असे पंतप्रधान म्हणाले. बदल घडवून आणण्यासाठी धाडसी वृत्ती आवश्यक असते, असे सांगत, विघटीत प्रशासकीय व्यवस्थेत अधिकाऱ्यांची एकत्रित क्षमताही पुरेसे यश देण्यात अपयशी ठरते, असे पंतप्रधान म्हणाले. व्यवस्था आमूलाग्र बदलण्यासाठी गतिमान बदल होणे आवश्यक असल्याचे त्यांनी सांगितले. सहाय्यक सचिवांचा हा तीन महिन्यांचा प्रशिक्षण कार्यक्रम गेल्या तीन वर्षांपासून राबवला जात असून, त्याचा मोठा परिणाम जाणवतो आहे. या प्रशिक्षक काळात, केंद्र सरकारमधल्या ज्येष्ठ अधिकाऱ्यांशी युवा अधिकाऱ्यांनी नि:संकोच संवाद साधावा, असे आवाहन त्यांनी केले. ज्येष्ठ अधिकाऱ्यांचा प्रशासकीय अनुभव आणि युवा अधिकाऱ्यांच्या नवनवीन कल्पना व ऊर्जेच्या संगमातून उत्तम काम होईल, अशी अपेक्षा त्यांनी व्यक्‍त केली. केंद्रीय लोकसेवा आयोगाची परीक्षा उर्त्तीण होण्यापर्यंतचे दिवस, त्या काळातली आव्हाने या सगळ्याचा विचार करावा आणि मिळालेल्या संधीतून देशात सकारात्मक बदल घडवून आणण्यासाठी काम करावे, असा सल्ला त्यांनी युवा अधिकाऱ्यांना दिला. यावेळी कर्मचारी, सार्वजनिक तक्रार आणि निवृत्तीवेतन विभागाचे राज्यमंत्री डॉ. जितेंद्र सिंह आणि इतर अधिकारी उपस्थित होते. बी. गोखले/राधिका/दर्शना
श्रीलंकेचे विदेशी व्यवहार मंत्री तिलक मारापना यांचा पंतप्रधान मोदी यांच्याशी दूरध्वनी द्वारे संवाद

श्रीलंकेचे विदेशी व्यवहार मंत्री तिलक मारापना यांनी आज दुपारी पंतप्रधान नरेंद्र मोदी यांच्याशी दूरध्वनी द्वारे संपर्क साधला. विदेशी व्यवहार मंत्री तिलक मारापना हे तीन दिवसांच्या द्विदेशीय भारत भेटीवर आहेत. तिलक मारापना यांनी नव्याने श्रीलंकेच्या विदेशी व्यवहार मंत्री पदाची जबाबदारी सांभाळल्याबद्दल पंतप्रधानांनी त्यांचे अभिनंदन केले. या वर्षी मे महिन्यात आंतरराष्ट्रीय वेसक दिनाच्या निमित्याने दिलेल्या श्रीलंका भेटीचा हि पंतप्रधांनानी उल्लेख केला. ते म्हणाले ही भेट फलदायी ठरली. पंतप्रधानांनी श्रीलंके सोबत असलेल्या दृढ संबंधाचे खूप महत्व असल्याचे पुन्हा सांगितले . दोन्ही देश परस्पर संबंध मनवत असून श्रीलंकेचे पंतप्रधान आणि राष्ट्रपती यांच्या सह आम्हाला द्विपक्षीय सहकार्याला बळकटी आणि विस्तारण्यासाठी निरंतरपणे कार्य करायला आवडेल असे सांगितले. पी आई बी/ बी. गोखले
सामायिक संचार टॉवर्स आणि संलग्न पायाभूत सुविधांच्या बांधकामासाठी दळणवळण परिचालकांना संरक्षण खात्याची जमीन उपलब्ध करून देण्याच्या धोरणात सुधारणा करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने सामायिक संचार टॉवर्स आणि संलग्न पायाभूत सुविधांच्या बांधकामासाठी दळणवळण परिचालकांना संरक्षण खात्याची जमीन उपलब्ध करून देण्याच्या धोरणात अंमलबजावणीचा अनुभव आणि दूरसंचार विभागाच्या मार्गदर्शक तत्वांच्या आधारे सुधारणा करायला मंजुरी दिली आहे. सुधारित धोरणामध्ये सामायिक संचार टॉवर्स आणि संलग्न पायाभूत सुविधांसाठी सेवा परवाना धारक आणि दूरसंचार विभागाबरोबर पायाभूत सेवा प्रदाता-१ म्हणून नोंदणीकृत कंपन्यांना संरक्षण क्षेत्र आणि छावणी परिसरात भाडेपट्ट्याने संरक्षण विभागाच्या जमिनीचे वितरण आणि परवानगी देण्याच्या नियम आणि अटी निर्धारित करण्यात आल्या आहेत. यामुळे दळणवळणाच्या सेवांची गुणवत्ता सुधारेल.
मुंबईतील “मेक इन इंडिया” सप्ताह

मुंबईतील “मेक इन इंडिया सेंटर एक्स्पो”चं उद्‌घाटन केल्यानंतर, पंतप्रधान नरेंद्र मोदी यांनी आज स्वीडन आणि फिनलंडचे पंतप्रधान तसंच पोलंडचे उपपंतप्रधान यांच्याशी द्विपक्षीय चर्चा केली. स्वीडनचे पंतप्रधान स्टीफन लोव्हफेन् यांच्याशी झालेल्या चर्चेच्या वेळी पंतप्रधान नरेंद्र मोदी यांनी “मेक इन इंडिया” उपक्रमातील स्वीडनच्या लक्षणीय सहभागाबद्दल प्रशंसा केली. संरक्षण, इलेक्ट्रॉनिक वस्तू, वैद्यकीय उपकरणं आदी क्षेत्रात स्विडीश कंपन्यांना भागीदारीसाठी त्यांनी आमंत्रित केले. फिनलंडचे पंतप्रधान जुहा सिपिलो यांच्याशी झालेल्या चर्चेच्या वेळी नरेंद्र मोदी यांनी अभियांत्रिकी, ऊर्जा प्रकल्प, जैवतंत्रज्ञान आणि संशोधन या क्षेत्रात फिनलंडनं सक्रीय सहभाग द्यावा, असं आवाहन केलं. तंत्रज्ञानाचा अभिनव वापर करत, दोन्ही पंतप्रधानांनी चेन्नई इथल्या ट्रीव्हिट्रॉन हेल्थकेअरच्या उत्पादन विभागाचं टेली उद्‌घाटन केलं. पोलंडचे उपपंतप्रधान डॉ. पिओत्र ग्लिन्स्की यांच्याशी झालेल्या चर्चेदरम्यान, पंतप्रधान नरेंद्र मोदी यांनी जामनगरच्या माध्यमाद्वारे जोडल्या गेलेल्या गुजरात आणि पोलंडमधील प्रदीर्घ संबंधांना उजाळा दिला. अन्नप्रक्रिया, स्वच्छ ऊर्जा आणि वाहतूक क्षेत्रातील सहकार्याबद्दल पंतप्रधान मोदी यांनी चर्चा केली.
पंतप्रधानांनी बसव जयंतीनिमित्त जगद्गुरू बसवेश्वरांना वाहिली आदरांजली

नवी दिल्ली, 3 मे 2022 पंतप्रधान नरेंद्र मोदी यांनी आज बसव जयंतीच्या पवित्र प्रसंगी जगद्गुरू बसवेश्वरांना आदरांजली वाहिली. पंतप्रधानांनी 2020 मधील त्यांचे भाषण देखील सामायिक केले, यामधे त्यांनी जगद्गुरू बसवेश्वरांबद्दल आपल्या भावना व्यक्त केल्या आहेत. पंतप्रधानांनी आपल्या ट्विट संदेशात म्हटले आहे: "बसव जयंतीच्या पवित्र प्रसंगी जगद्गुरू बसवेश्वरांना विनम्र अभिवादन. त्यांचे विचार आणि आदर्श जगभरातील कोट्यवधी लोकांना बळ देत आहेत. माझे 2020 चे भाषण सामायिक करत आहे, यात मी जगद्गुरू बसवेश्वरांबद्दल आपल्या भावना व्यक्त केल्या आहेत."
फ्रान्सच्या राष्ट्राध्यक्षांचे राजकीय सल्लागार फिलीप एटीयन यांनी घेतली पंतप्रधानांची भेट

फ्रान्सच्या राष्ट्राध्यक्षांचे राजकीय सल्लागार फिलीप एटीयन यांनी आज पंतप्रधान नरेंद्र मोदी यांची भेट घेतली. भारत आणि फ्रान्स यांच्यातील संबंध अधिक दृढ करण्यासाठी संरक्षण आणि सुरक्षेसह सर्व क्षेत्रात फ्रान्सकडून सहकार्य करण्यात येईल, असं एटीयन यांनी यावेळी सांगितलं. यावेळी पंतप्रधान मोदी यांनी जून 2017 मध्ये फ्रान्सला दिलेल्या भेटीच्या आठवणींना उजाळा दिला. भारत आणि फ्रान्स यांच्या मैत्री आणि भागीदारीमध्ये संरक्षण आणि सुरक्षा ही दोन्ही क्षेत्रं म्हणजे महत्त्वपूर्ण स्तंभ असल्याचं मत पंतप्रधान मोदी यांनी यावेळी व्यक्त केलं. सर्वच क्षेत्रात उभय देशात सामंजस्य आणि सहकार्याचं नात वृध्दींगत होत आहे, असंही त्यांनी नमूद केलं. फ्रान्सचे राष्ट्राध्यक्ष मॅकराँ यांनी लवकरच भारत दौरा करावा, आपण त्यांच्या भारत भेटीसाठी उत्सुक असल्याचंही पंतप्रधान मोदी यांनी यावेळी सांगितलं.
75 व्या स्वातंत्र्यदिनाच्या शुभेच्छा दिल्याबद्दल पंतप्रधानांनी मानले जागतिक नेत्यांचे आभार

नवी दिल्‍ली, 15 ऑगस्‍ट 2021 75व्या स्वातंत्र्य दिनानिमित्त सदिच्छा आणि शुभेच्छा दिल्याबद्दल पंतप्रधान श्री नरेंद्र मोदी यांनी जागतिक नेत्यांचे आभार मानले आहेत. भूतानच्या पंतप्रधानांच्या ट्विटला उत्तर देताना पंतप्रधान म्हणाले; "स्वातंत्र्यदिनाच्या हार्दिक शुभेच्छा दिल्याबद्दल भूतानचे पंतप्रधान लोट्ये त्सेरिंग यांचे धन्यवाद. भूतानसोबत असलेल्या मैत्रीच्या अद्वितीय आणि विश्वासार्ह संबंधांना सर्व भारतीय महत्त्व देतात. '' ऑस्ट्रेलियाचे पंतप्रधान स्कॉट मॉरिसन यांच्या ट्विटला उत्तर देताना पंतप्रधान म्हणाले; "माझे मित्र स्कॉट मॉरिसन यांनी दिलेल्या शुभेच्छांबद्दल धन्यवाद. मूल्ये आणि उभय देशांमधील लोकांच्या परस्पर मजबूत दुव्यांवर आधारित. ऑस्ट्रेलियासोबतची उत्तरोत्तर वाढत असलेले उत्साहपूर्ण सहकार्य भारताने जपले आहे.'' श्रीलंकेचे पंतप्रधान महिंदा राजपक्षे यांच्या ट्विटला उत्तर देताना पंतप्रधान म्हणाले; "पंतप्रधान महिंदा राजपक्षे यांनी दिलेल्या हार्दिक शुभेच्छांबद्दल मी त्यांचे आभार मानतो.भारत आणि श्रीलंका या उभय देशांदरम्यान सहस्त्रवर्षांपासूनचे जुने सांस्कृतिक, आध्यात्मिक आणि संस्कृतीचे दुवे आहेत जे आमच्या विशेष मैत्रीचा पाया आहेत.'' नेपाळचे पंतप्रधान, शेर बहादूर देउबा यांच्या ट्विटला उत्तर देताना, पंतप्रधान म्हणाले; "मी पंतप्रधान शेर बहादूर देउबा यांनी दिलेल्या सदिच्छा आणि शुभेच्छांबद्दल त्यांचे आभार मानतो! आमच्यातील सामायिक सांस्कृतिक, भाषिक, धार्मिक आणि कौटुंबिक संबंधांद्वारे भारत आणि नेपाळचे लोक एकत्र आहेत.'' मालदीवचे अध्यक्ष इब्राहीम मोहम्मद सोलीह यांच्या ट्वीटला उत्तर देताना पंतप्रधान म्हणाले; "मी अध्यक्ष @ibusolih यांचे शुभेच्छांबद्दल आभार मानतो. मालदीव आपला महत्त्वपूर्ण सागरी शेजारी देश आहे आणि भारत-पॅसिफक क्षेत्रात सुरक्षा, सर्वसमावेशकता आणि भरभराटीसाठीचा भागीदार आहे." श्रीलंकेचे अध्यक्ष गोत्याबा राजपक्षे यांच्या ट्वीटला उत्तर देताना पंतप्रधान म्हणाले; "मी अध्यक्ष @GotabayaR यांचे शुभेच्छांबद्दल आभार मानतो आणि भारत-श्रीलंका सर्व क्षेत्रात सहकार्य मजबूत करण्याची आशा बाळगतो." मॉरिशसचे पंतप्रधान प्रविंद जगन्नाथ यांच्या ट्वीटला प्रतिसाद देताना पंतप्रधान म्हणाले; "धन्यवाद, पंतप्रधान प्रविंद जगन्नाथ! भारत आणि मॉरिशसची शतकांपासून मुल्ये आणि परंपरा एक आहेत. हीच आपल्या विशेष मैत्रीचा पाया आहे. @JugnauthKumar" इस्रायलचे पंतप्रधान नफ्ताली बेनेट यांच्या ट्वीटला उत्तर देताना पंतप्रधान म्हणाले; "धन्यवाद, माननीय पंतप्रधान @naftalibennett तुमच्या शुभेच्छांबद्दल आभार. आपले सरकार आणि नागरिकांमधील मैत्री मजबूत व्हावी यासाठी आणि भारत-इस्रायल सामरिक भागीदारीसाठी एकत्र काम करु."
पंतप्रधान 18 ऑक्टोबर रोजी लोथल येथील ‘राष्ट्रीय सागरी वारसा संकुल’च्या कामाच्या प्रगतीचा घेणार आढावा

नवी दिल्‍ली, 17 ऑक्‍टोबर 2022 पंतप्रधान नरेंद्र मोदी 18 ऑक्टोबर 2022 रोजी, सायंकाळी 5 च्या सुमारास गुजरातमधील लोथल येथील ‘राष्ट्रीय सागरी वारसा संकुल’ च्या कामाच्या प्रगतीचा दूरदृश्‍य प्रणालीच्या माध्‍यमातून आढावा घेतील. याप्रसंगी त्यांचे भाषण होणार आहे. लोथल हे हडप्पा संस्कृतीतील प्रमुख शहरांपैकी एक होते आणि सर्वात जुन्या मानवनिर्मित गोदी- बंदराचा शोध येथे लागल्यामुळे त्यासाठीही ओळखले जाते. लोथलमधील ‘ सागरी वारसा संकुल’ हे या शहराच्या ऐतिहासिक वारशाला एकाअर्थी योग्य आदरांजली असणार आहे. लोथल येथील नॅशनल मेरिटाइम हेरिटेज कॉम्प्लेक्स (एनएमएचसी) म्हणजेच ‘राष्ट्रीय सागरी वारसा संकुल’ केवळ भारताचा समृद्ध आणि वैविध्यपूर्ण सागरी वारसा प्रदर्शित करण्यासाठीच आहे असे नाही, तर लोथलला जागतिक दर्जाचे आंतरराष्ट्रीय पर्यटन स्थळ म्हणून उदयास येण्यासाठी मदत करणारा एक महत्वाचा प्रकल्प म्हणून विकसित केला जात आहे. या प्रकल्पाद्वारे पर्यटनाला चालना मिळाल्याने या क्षेत्राच्या आर्थिक विकासालाही गती मिळेल. मार्च 2022 मध्ये या संकुलाचे काम सुरू झाले आहे. यासाठी सुमारे 3500 कोटी रुपये खर्च केले जात आहे. यामध्ये हडप्पा वास्तुकला आणि जीवनशैली पुन्हा निर्माण करण्यासाठी लोथल ‘मिनी रिक्रिएशन’ यासारखी अनेक नाविन्यपूर्ण आणि अद्वितीय वैशिष्ट्ये असतील; चार विशिष्‍ट संकल्पनांवर आधारित उद्याने असणार आहेत. यामध्‍ये स्मृती उद्यान , सागरी आणि नौदल संकल्पनेवर उद्यान, हवामान संकल्पनेवर एक उद्यान आणि साहसी आणि मनोरंजनाच्या संकल्पनेवर उद्यान असणार आहे. जगातील सर्वात उंच दीपगृह संग्रहालय येथे तयार करण्‍यात येणार आहे. हडप्पा काळापासून आतापर्यंत भारताच्या सागरी वारशावर प्रकाश टाकणारी चौदा दालने असतील. राज्ये आणि केंद्रशासित प्रदेशांचा वैविध्यपूर्ण सागरी वारसा प्रदर्शित करणारी किनारपट्टीवरील राज्यांची दालने आणि इतर अनेक गोष्‍टींचा समावेश या संकुलामध्‍ये असणार आहे.
भारतीय सनदी लेखापाल संस्था आणि अफगाणिस्तान व्यावसायिक लेखापाल संघटना यांच्यातल्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारतीय सनदी लेखापाल संस्था आणि अफगाणिस्तानच्या व्यावसायिक लेखापाल संघटनेदरम्यान सामंजस्य करार करण्याच्या प्रस्तावाला मंजुरी देण्यात आली. या सामंजस्य करारामुळे अफगाणिस्तान लेखा विभागाच्या क्षमता बांधणीसाठी परस्पर सहकार्य उपलब्ध होईल, ज्याद्वारे अफगाणिस्तानात ज्ञानाची देवाणघेवाण, विद्यार्थी आणि सदस्यांचे दोन्ही देशात दौरे, संयुक्त चर्चासत्र, परिषदा इत्यादीतून अफगाणिस्तानमधील माहिती तंत्रज्ञान क्षमता आणि गुणवत्ता विश्वसनीयता वाढवण्यास मदत मिळेल. उद्दिष्टे या करारांमुळे विविध क्षेत्रातल्या दोन्ही देशातल्या विद्यार्थी आणि सदस्यांचे उभय देशात दौरे होतील. त्यातून परस्पर सहकार्यातून व्यावसायिक कौशल्ये वाढवण्यास मदत होईल. लेखा व्यवसायात भारतात होत असलेल्या प्रगतीची माहिती अफगाणिस्तानला मिळू शकेल तसेच आंतरराष्ट्रीय स्तरावर उत्तम दर्जाच्या लेखा सेवांना प्रोत्साहन मिळेल. भारतातून मिळालेल्या तज्ञांच्या मदतीने अफगाणिस्तानमध्ये लेखा व्यवसायाचा दर्जा वाढू शकेल. परिणाम या करारामुळे अफगाणिस्तानात भारतीय लेखापालांना रोजगार मिळू शकेल. तसेच दोन्ही देशातल्या परस्पर संबंधांना अधिक बळकटी मिळेल.
माजी पंतप्रधान इंदिरा गांधी यांच्या जयंती निमित्त पंतप्रधानांनी वाहिली  श्रद्धांजली

पंतप्रधान नरेंद्र मोदी यांनी आज माजी पंतप्रधान श्रीमती इंदिरा गांधी यांना त्यांच्या जयंतीच्या दिवशी श्रद्धांजली अर्पण केली. “भारताच्या माजी पंतप्रधान, श्रीमती इंदिरा गांधीजी यांना त्यांच्या जयंतीनिमित्त श्रद्धांजली”, असे पंतप्रधान म्हणाले.